Ataksha Jesus Yusa Uunt Je̱e̱n iruntrarun chicharainiak “Ju̱ nuṉkanam Wi tsáapninia áintsan shuara enentái̱n paant awajtajai.
Ashí Wiji̱a̱i̱ tsaniṉ wekaana nú shuar kiritniunam wekasashtatui antsu shuar iwiaaku pujuwa nu tsáapninium wekasattawai” tímiayi.
Pariséu nuikia chichainiak “Ame péṉkerum tau asam támena nu ántraiti” tuíniakui
Jesus “Tuyá̱ winiaj tura tui̱ wéaj nu nékatsrume tura Wikia nékajai.
Tuma asan winia péṉkerun táyatnak tájana nu péṉkeraiti.
Ju̱ nuṉkanmaya̱ aents enentáimmiaja̱i̱ enentáimtakrum tí sumamtikrume.
Tura Wikia chikichkinkesha súmamtiktsujai.
Tura súmamtikiunka awajitsuk túrajai.
Iis,
Wiki shuar túramun péṉkerashit tusan enentáimtsujai antsu winia Apar Winia akuptúkua nusha Wiji̱a̱i̱ métek shuar túramun nékawai.
Atumí akupkámuri̱i̱n áarmaiti ‘Jimiará shuar mai̱ nú chichamnak tákuiṉkia nu chicham nekasaiti.’
Wátsek Wisha winia Aparsha mái̱ metek taji.
Winia Aparsha akuptúkuiti” tímiayi.
Takui̱ “¿Ame apasha tui̱ pujá?”
tiármiayi.
Tutai “Átumka Winiasha winia Aparsha nékatsrume.
Winia nékarkurmeka winia Aparsha nekaawaintrume” tímiayi Jesus.
Núnaka Yusa Uunt Je̱e̱n Yusa kuítri̱n suinia nui̱ wajá tímiayi.
Tuma ai̱ṉ ni tsawantri̱ jeachu asamtai sepunam eṉkeatniun achikcharmiayi.
Jesus ataksha chichaak “Wikia wéajai.
Atumsha e̱a̱tkáttarme tura wi wéamunam wéchamniaitkiuram atumí tunaari̱ji̱a̱i̱ṉ jakattarme” tiármiayi.
Israer shuarsha chicharainiak “Wi wéamunam wéchamniaitrume tutai nuiṉkia mámatpiash” tiármiayi.
Nuiṉkia Jesus chichaak “Átumka nuṉkaya̱itrume antsu Wikia nayaimpinmaya̱itjiai.
Ju̱ nuṉkaya̱itrume tura Wikia ju̱ya̱nchuitjiai.
Tuma asamtai tájarme atumí yajauch túramuri̱ji̱a̱i̱ jakattarme.
Nekas Wi tájana nuitjiai.
Tura nu enentáimtachkurmeka atumí tunaari̱ji̱a̱i̱ jakattarme” tímiayi.
Nisha aniasarmiayi “¿Amesha yáitiam?”
tutai Jesussha “Yaunchu tájarme.
Nu arantcha atumín súmamtikiatjarum tusan ti tíminiaitjiai.
Winia Apar akuptúkua nuka tuke nekasa nuna tawai.
Tura aya ni táman antukan ashí shuaran nunak tajai” tímiayi.
Tuma ai̱ṉ ni Aparí̱n áujmatman peṉké nekaacharmiayi.
Tuma asamtai chicharainiak “Aents Ajasuitjiana ju̱,
numiniam ajintruarum yakí̱ takuriakrumin núja̱i̱ṉkia nekarattarme.
Wi tájana nuitjiai tura winia enentái̱rja̱i̱ṉ takatsuk aya winia Apar unuitiurmanak tajai.
Winia akuptúkua nuka tuke Wíji̱a̱i̱ṉ pujawai.
Winia Apar wakeramun tuke shiir túrakui ikiurkichuiti” tímiayi.
Tutai untsurí shuar Nin nekas enentáimtusarmiayi.